Britisk etterretning: Russland har tapt 355.000 soldater
Flere og flere russere ønsker å få en slutt på krigen - men fortsatt har Kreml støtte om å fortsette, sier ekspert til VG. Britisk etterretning melder søndag om store tap for russerne i Ukraina: Tallene stemmer godt overens med en amerikansk beregning ved nyttår som konkluderte med 315.000 russiske soldater satt ut av spill.  Uavhengige russiske medier har funnet fram til rundt 45.000 navngitte russiske soldater som har mistet livet i krigen. De regner med at det reelle tallet dødsfall er omtrent 75.000, melder det troverdige russiske mediet Mediazona. Russerne erobret i februar Avdijivka i Donetsk-regionen og var på offensiven. Men fremgangen kostet altså mange menneskeliv. Volodymyr Zelenskyj hevdet for ei uke siden at 31.000 ukrainske soldater har mistet livet i krigen. Meningsmålinger - som vi må ta med en klype salt i Russland- viser at 75–80  prosent støtter «spesialoperasjonen» i Ukraina. – 20–25 prosent er uenige, avhengig av hvordan spørsmålet stilles, mener Denis Volkov ved det russiske meningsmålingsinstituttet Levada. – Flere og flere russere er mot krigen, sier professor Veli-Pekka Tynkkynen ved Aleksanteri-instituttet i Helsinki til VG. – Hvorfor? – Folk begynner å føle krigen. Det er store tapstall, inflasjonen er større, og folk føler effekten i sin hverdag. Derfor er det stadig flere som er mot. – Jeg tipper at en reell meningsmåling vil gi rundt 40 prosent motstand mot krigen. Så det er fremdeles et flertall for krigen, fortsetter Tynkkynen. – Er Kreml opptatt av hva folk mener? – Dette er et autoritært regime. Putin og hans nærmeste bryr seg ikke om hva folk mener. Hvis et flertall blir mot krigen, blir det et press, men det er fremdeles et diktatur. Russland er et helt annet land enn for ti år siden. Den gang hadde russere flest noe å si - men de ville ikke. Russland annekterte Krim, og det var ingen motstand. Nå blir stadig flere berørt, og da er flere mot krigen. Denis Volkov skriver at rundt 45 prosent er «hauker» - som ubetinget støtter både presidenten og de militære. I denne gruppen er det flere menn og eldre, skriver han på Levada. Veli-Pekka Tynkkynen derimot mener at det er bare rundt 20 prosent som er ivrige tilhengere av krigen. – Like mange, omtrent 20 prosent, er veldig sterkt mot krigen. Dermed er det rundt 60 prosent som ikke uttrykker noen mening, de er apatiske, sier han til VG.
Britisk etterretning melder om store tap for russiske soldater i Ukraina, med 983 døde eller sårede per dag i februar. Uavhengige russiske medier estimerer ca. 75.000 dødsfall blant russiske soldater i krigen. Meningsmålinger viser at 75-80% støtter spesialoperasjonen i Ukraina. Professor Veli-Pekka Tynkkynen mener flere og flere russere er krigsmotstandere, delvis grunnet store tapstall og inflasjonen.